或以予辭酒爲過復作長句
作者：陸游
朝代：宋

paragraphs: 陸生酒戸如蠡迮，痛酒豈能堪大白。
正緣一快敗萬事，往往吐茵仍墮幘。
爾来人情甚不美，似欲殺我以麯蘖。
滿傾不許計性命，傍睨更復騰頰舌。
醉時狂呼不復覺，醒後追思空自責。
即今願與交舊約，三爵甫過當亟徹。
解衣摩腹午窗明，茶磑無聲看霏雪。